Asma, allergieë, ander onderliggende toestande en Covid-19 - Corona Krisissentrum
Tuis / COVID-19 / Asma, allergieë, ander onderliggende toestande en Covid-19
Asma, allergieë, ander onderliggende toestande en Covid-19
Aangesien Covid-19 'n nuwe siekte is, is daar nie totale sekerheid oor wie meer vatbaar is nie. Daar is egter wel gevind dat ouer volwassenes en mense van enige ouderdom met ernstige onderliggende toestande 'n hoër risiko loop om ernstig siek te word. Plaas toestande soos asma en allergieë jou egter in 'n kwesbare posisie?
Enige virale respiratoriese lugweginfeksie kan 'n asma-aanval of verlies van asmabeheer teweeg bring. Mense met matige tot ernstige asma kan dus 'n groter risiko loop om baie siek te word van Covid-19. Covid-19 kan jou asemhalingskanaal affekteer (neus, keel, longe), 'n asma-aanval veroorsaak, en moontlik lei tot longontsteking en akute asemhalingsiektes.
Asmalyers moet strewe na uitstekende asmabeheer gedurende hierdie tyd. Hou jou asma onder beheer deur 'n asma-aksieplan te volg. Gaan voort met die gebruik van jou medikasie, en moenie jou behandelingsplan of medikasie verander of stop indien jy dit nie eers met jou dokter bespreek het nie. Probeer om 'n noodtoevoer van jou voorgeskrewe en nie-voorgeskrewe medikasie te bekom, ingeval jy vir 'n ruk by die huis moet bly.
Vermy enigiets wat jou moontlik 'n asma-aanval kan gee. Sterk reuke en dampe van handskoonmakers en ontsmettingsmiddels kan 'n asma-aanval teweeg bring. Laat iemand anders die ontsmettingswerk doen, en bly uit die area uit totdat al die reuke verdamp het.
Sterk emosies kan veroorsaak dat jy 'n aanval kry. Praat telefonies of aanlyn met 'n terapeut indien jy angstig is oor enige onsekerheid wat Covid-19 aanbetref.
Maak seker dat jy bewus is van koronavirussimptome, en kontak jou dokter indien jy bekommerd is oor enige simptome wat jy ervaar.
Mense met allergieë kan 'n hoër risiko loop om Covid-19 op te doen. Wanneer iemand met seisoenale allergieë sukkel, kan die slymlaag in sy oë, neus en keel geïrriteerd en sy immuunstelsel onder druk wees. Dit kan hom meer vatbaar maar vir siektes. Die kanse is ook goed dat sy oë en neus sal jeuk, wat kan veroorsaak dat hy wil krap. Indien hy nie sy hande gewas het voordat hy sy neus krap of vryf nie, en aan 'n besmette oppervlak of persoon geraak het, kan hy siektes opdoen.
Indien jy met allergieë sukkel, is dit belangrik dat jy gedurende hierdie tyd sosiale distansiëring ernstig opneem. Neem jou medikasie gereeld of soos voorgeskryf. Moenie aan jou neus, oë of mond raak nie.
Ernstige onderliggende mediese toestande wat jou kanse om Covid-19 te kry en ernstig siek te word verhoog, sluit die volgende in:
Chroniese longsiektes of matige tot ernstige asma.
Enige immuungebrek. Daar is verskeie faktore wat hierdie gebrek kan veroorsaak: kankerbehandeling, rook, beenmurg- of orgaanoorplanting, immuniteitstoestande, swak beheerde MIV of vigs en langdurige gebruik van kortikosteroïede en ander immuniteitsverswakkende medikasies.
Ernstige vetsug (liggaamsmassa-indeks [BMI] van 40 of hoër).
Chroniese niersiekte wat met dialise gepaard gaan,
Indien jy aan enige van hierdie toestande ly, moet jy sorg dat jy so min as moontlik kontak met ander mense het, en so veel as moontlik tuis bly. Indien jy wel moet uitgaan, moet jy jou hande gereeld was of ontsmet. Eet ook gesond, gebruik jou nodige medikasie, en probeer om positief te bly.
Centre for Disease Control and Management: https://www.cdc.gov/coronavirus/2019-ncov/hcp/underlying-conditions.html
World Health Organization: https://www.who.int/docs/default-source/coronaviruse/situation-reports/20200311-sitrep-51-covid-19.pdf?sfvrsn=1ba62e57_10#:~:text=The%20virus%20that%20causes%20COVID,provisions%20and%20social%20care.
South African Government: https://www.gov.za/coronavirus/faq#:~:text=If%20you%20are%20at%20higher,contact%20to%20essential%20people.
Centre for Disease Control and Management: https://www.cdc.gov/coronavirus/2019-ncov/need-extra-precautions/asthma.html
Sinus and Allergy Wellness Center: https://www.sinusandallergywellnesscenter.com/blog/people-with-allergies-may-be-at-greater-risk-for-covid-19-and-6-ways-to-reduce-the-risks